Julie Skovsby (S), 2011-04-01:
Det forslag, vi har stillet, om at give regionerne flere kompetencer og styrke deres demokrati, er blevet behandlet her i Folketinget og blev desværre stemt ned af Venstre, Konservative og Dansk Folkeparti.
Forslaget handler især om en regional fuldmagt, det handler om den måde, demokratiet arbejder på i regionerne, altså oprettelse af særlige udvalg med varighed på op til en fuld valgperiode, det handler om at nedsætte et udvalg, der kan kigge på, hvilke institutionstyper der ligger hvor i regioner og kommuner, osv.
Der var en lang række forskellige tiltag i det beslutningsforslag, som jeg gerne skal videresende til ordføreren.
Endnu en gang behandler vi et beslutningsforslag fra Liberal Alliance om nedlæggelse af regionerne, og endnu en gang skal jeg meddele, at vi Socialdemokrater ikke kan støtte forslaget, da vi ønsker at udvikle og ikke at afvikle det regionale demokrati.
Regionerne har at gøre med borgernes sundhedsvæsen, som er en helt central del af vores velfærdssamfund, og derfor skal regionspolitikerne have reel indflydelse, så de ikke blot bliver galionsfigurer for VK-regeringens politik.
Derfor har vi Socialdemokrater også fremsat og fået behandlet vores eget forslag om at give Danmarks fem regioner langt større frihed samt politisk indflydelse.
Desværre ønskede regeringen ikke at gå denne vej, og vores forslag blev da også fejet af bordet.
I dag vil vi formentlig se, at regeringen heller ikke ønsker at gå den anden vej, dvs. at afvikle det regionale demokrati, og ligesom på mange andre områder i dansk politik ser vi en regering, som er handlingslammet og bare lader stå til.
Situationen er nemlig den, at støttepartiet Dansk Folkeparti og Det Konservative Folkeparti ønsker regionerne nedlagt, hvorimod det andet regeringsparti, Venstre, officielt ønsker at bibeholde de fem regionsråd.
Men årsagen til, at regeringen ikke lever op til deres ansvar, er ikke, at vi har et regionalt demokrati, og problemet kan ikke bare løses ved at nedlægge regionerne.
Faktum er, at vi har regioner, hvor regeringen lægger de overordnede økonomiske rammer, og uanset om sygehusene bliver drevet som selvejende institutioner under staten eller som private foretagender med professionelle bestyrelser, vil der altid være en regning, som skal betales.
Forskellen på et professionelt bestyrelsesmedlem og en folkevalgt politiker er demokratiet og den folkelige forankring, og vi risikerer derfor, at den enkelte borger får svært ved at komme til orde, ligesom vi formentlig også vil se en yderligere centralisering af vores sundhedsvæsen, hvis regionerne nedlægges.
I den region, hvor jeg kommer fra, Region Syddanmark, har man forud for regionens samlede sygehusforlig haft en utrolig bred folkelig debat om fremtidens sygehusstruktur.
Regionsrådspolitikerne deltog i de mange debatmøder rundt i hele regionen og var i god debat med faggrupper.
Der blev afholdt en stor folkehøring med et meget stort fremmøde, og samme melding har vi da også hørt fra andre regioner, og jeg tror da heller ikke, at man kan finde et politikområde som sundhedsområdet, der kan samle så mange mennesker til en folkelig og politisk debat.
At regeringen derefter som i Region Syddanmarks tilfælde kommer med sit ekspertudvalg og vælger fuldstændig at overrule et samlet regionsråds beslutning, siger noget om, hvor højt regeringen og Dansk Folkeparti vægter det regionale demokrati.
Da vi Socialdemokrater som sagt ikke kan støtte Liberal Alliances forslag om nedlæggelse af regionerne, ønsker vi i sagens natur heller ikke at støtte forslaget om en undersøgelse af konsekvenserne af nedlæggelse af regionerne.
Længere nede i debatindlægget kan man læse: »Liberal Alliance har givet regeringen en frist på to uger til at komme med en redegørelse.
Vi skriver ingen konklusioner på forhånd.«
I denne sag, hvor Liberal Alliance både fremsætter et forslag om at nedlægge regionerne og et andet forslag om at undersøge, hvad det vil koste, og hvilke organisatoriske og administrative konsekvenser nedlæggelse af regionerne vil have, må man sige, at Liberal Alliance har skrevet konklusionen på forhånd.
Jeg skal på vegne af hr. Johs. Poulsen meddele, at Det Radikale Venstre ikke kan støtte nogen af de to beslutningsforslag.